
Cwestiwn 1 – Ydych chi’n cytuno bod y gwerthoedd a’r ymagweddau, y pum safon a’u helfennau yn cynnig diben priodol a rennir ar gyfer y rhai sy’n cynorthwyo addysgu?

	Cytuno
	☐
	Anghytuno
	 
	Ddim yn cytuno nac yn anghytuno
	☐ 



Sylwadau ategol

	Mae staff cymorth dysgu mewn ysgolion a gynhelir yn un o’r saith grŵp o ymarferwyr addysg y mae’n rhaid iddynt gofrestru gyda CGA er mwyn ymarfer. Dengys ffigurau CGA ar 31 Mawrth 2018 bod 32,662 o weithwyr cymorth dysgu cofrestredig yng Nghymru, o gymharu â 35,576 o athrawon ysgol cofrestredig, sy’n cadarnhau bod staff cymorth dysgu bellach yn rhan sylweddol o’r gweithlu ysgolion yng Nghymru. Yn y cyd-destun hwn, mae CGA yn croesawu’r gwaith o ddatblygu set o safonau proffesiynol ar gyfer staff sy’n cynorthwyo athrawon i ddarparu dysgu ac addysgu ac yn ystyried hwn yn gam arwyddocaol yn y broses o gydnabod eu proffesiynoldeb a’u pwysigrwydd yn y system addysg.

Mae’r Cyngor o’r farn bod datblygu set o safonau sy’n cynnwys yr amrywiaeth o rolau a gweithgareddau a gyflawnir gan y croestoriad helaeth o staff cymorth dysgu yn waith heriol. Yn wir, pan gofrestrodd CGA y cohort hwn am y tro cyntaf yn 2016, derbyniodd fanylion mwy na 3,000 o deitlau swydd gwahanol gan gyflogwyr. Mae’r Cyngor yn nodi bod y safonau’n gyson â’r safonau proffesiynol ar gyfer addysgu ac arweinyddiaeth ac wedi eu gosod ar yr un lefel i ymgyrraedd ati, gan ganiatáu ar gyfer twf a datblygiad.

Er ein bod yn cefnogi’r gwaith o sefydlu set o safonau ar gyfer y rhai sy’n cynorthwyo addysgu, rydym yn eich gwahodd i ystyried y pwyntiau canlynol. Mae rhai ohonynt yn ailadrodd sylwadau a wnaethom yn ein hymateb blaenorol i ymgynghoriad Llywodraeth Cymru ar y safonau proffesiynol ar gyfer addysgu ac arweinyddiaeth yn 2017:

· Hwn yw’r tro cyntaf i’r rhan fwyaf o staff cymorth dysgu ymwneud â set o safonau proffesiynol. Cawsom adborth nad yw staff cymorth dysgu yn ystyried fformat cyfredol y safonau’n hawdd ei ddefnyddio nac yn hawdd i’w ddarllen. Cafwyd barn debyg gan athrawon mewn perthynas â’r safonau addysgu ac arweinyddiaeth. Deallwn mai bwriad Llywodraeth Cymru yw cyflwyno’r safonau mewn fformat “deinamig”. Byddem yn croesawu fformat terfynol sydd mor hawdd ei ddefnyddio ag sy’n bosibl.

· Rydym yn nodi bod y safonau’n wahanol yn gysyniadol i lawer o setiau eraill o safonau, ym maes addysgu a phroffesiynau eraill hefyd. Mewn modelau safonau rhyngwladol eraill, gwelir ymadroddion megis “deall”, “gwybod” ac “yn gallu”. Mae hyn er mwyn i’r safonau aros yn gymwys i gofrestreion presennol wrth gynnal eu priodoldeb i ymarfer, ynghyd â darpar gofrestreion nad ydynt wedi dechrau ymarfer eto ac sy’n gwneud cais i gofrestru am y tro cyntaf. Wedi dweud hynny, teimlwn fod y safonau cynorthwyo addysgu yn gwella ar y safonau addysgu ac arweinyddiaeth yn hyn o beth.

· Er y sylweddolwn nad prif ddiben y safonau yw ysgogi gweithdrefnau medrusrwydd neu gymhwysedd, lle bydd angen gweithredu i gynnal hawliau’r dysgwr a sicrhau uniondeb proffesiynol, mae’r safonau’n cyflwyno rhai anawsterau i CGA wrth gyflawni ei swyddogaethau priodoldeb i ymarfer statudol, gydag afreoleidd-dra o gymharu â modelau safonau eraill, yn benodol:
· Ni fydd yn orfodol defnyddio’r safonau yn yr achos cyntaf
· Ni cheir unrhyw gyfeiriad at God Ymddygiad ac Ymarfer Proffesiynol CGA. Roedd  cyfeiriad at y Cod yn fersiwn blaenorol y safonau addysgu ac arweinyddiaeth, ond cafodd ei ddileu o’r fersiwn diweddaraf heb sail resymegol glir. Mae’r Cyngor yn annog Llywodraeth Cymru i ystyried cynnwys y Cod yn y ddwy set o safonau fel bod elfen o gyffredinrwydd, cytgord a chydlyniad trwy gydol gyrfa’r gweithiwr proffesiynol a rhwng y grwpiau o gofrestreion.
· Fel y nodwyd yn ein hymateb i’r ymgynghoriad blaenorol ar safonau addysgu ac arweinyddiaeth, mae’r Cyngor o’r farn bod yna broblem sylfaenol o ran perchnogaeth y safonau. Fel corff safonau â chylch gwaith deddfwriaethol sy’n rhoi pwyslais clir ar y ffaith bod gan CGA rôl arwyddocaol ym maes safonau, sef

Prif nodau Cyngor y Gweithlu Addysgu yn Neddf Addysg (Cymru) 2014

(a) cyfrannu at wella safonau addysgu ac ansawdd y dysgu yng Nghymru, a

(b) cynnal a gwella safonau ymddygiad proffesiynol ymhlith athrawon a phersonau
sy’n cefnogi addysgu a dysgu yng Nghymru

rydym yn credu’n gryf y dylai proffesiwn, yn gywir, berchen ar safonau, eu datblygu a’u hyrwyddo, wrth i’w gorff proffesiynol weithio gyda’i gofrestreion a’i randdeiliaid. Hwn yw’r model a ddilynir yn llwyddiannus gan lawer o awdurdodaethau yn y Deyrnas Unedig ac yn rhyngwladol. Yn wir, hwn yw’r model a sefydlwyd gan Lywodraeth Cymru ar gyfer gofal cymdeithasol yng Nghymru (trwy Gofal Cymdeithasol Cymru – Cyngor Gofal Cymru gynt).





Cwestiwn 2 – Ydych chi’n cytuno bod y disgrifyddion arfer effeithiol (yn ogystal â’r disgrifyddion arfer effeithiol iawn a pharhaus sy’n gysylltiedig â phob elfen) yn cyfleu rôl cynorthwywyr addysgu (CA) a chynorthwywyr addysgu lefel uwch (CALU)?

	Cytuno
	☐
	Anghytuno
	 
	Ddim yn cytuno nac yn anghytuno
	☐ 



Sylwadau ategol

	Fel yr esboniwyd yng nghwestiwn 1, mae staff cymorth dysgu mewn ysgolion yn cyflawni llawer o dasgau gwahanol ac mae ganddynt amrywiaeth o deitlau swydd. O’r herwydd, mae datblygu set o safonau sy’n berthnasol i holl amrywiadau’r rôl / gwahanol lefelau o gynorthwywyr addysgu yn dasg anodd. Ystyriwn fod y disgrifyddion yn gynhwysfawr, ond teimlwn fod angen i’r safonau fod yn glir, yn gryno ac yn hwylus er mwyn eu defnyddio ac i ymrwymo iddynt. Fel gyda’r safonau addysgu ac arweinyddiaeth, mae’r Cyngor yn awgrymu y bydd safonau sy’n galw am ddadansoddi a dehongli yn cael eu hystyried yn feichus ac na fyddant yn cael eu defnyddio mor hawdd â rhai mwy hygyrch, yn enwedig o gofio mai hwn fydd y tro cyntaf i’r rhan fwyaf o staff cymorth dysgu ymwneud â set o safonau proffesiynol.

Byddem yn falch i weld Llywodraeth Cymru’n ystyried a ellid mireinio’r safonau arfaethedig i’w gwneud yn haws i’w defnyddio, er enghraifft:
· Mae’r derminoleg yn newydd i’r rhai sy’n cynorthwyo athrawon. Mae gennym ‘elfennau / disgrifyddion / dimensiynau’. Gall perthynas gymharol, hierarchaeth ac ystyr y categorïau hyn a’r datganiadau sy’n dod o danynt fod yn aneglur i rai gweithwyr cymorth dysgu.

· Gallai’r safonau gael eu hystyried braidd yn wasgaredig, yn anhylaw ac anhydrin wrth geisio edrych arnynt yn holistaidd a gall nifer y datganiadau fod yn troi pobl i ffwrdd.
	
· Wrth fwrw golwg ar y disgrifyddion, mae anghysondeb yn y safonau arfaethedig mewn ambell fan, gyda rhai’n disgrifio meysydd ymarfer eang iawn ac eraill meysydd culach.

· Fel yn y pwynt uchod, mae angen i’r eirfa a ddefnyddir yn y safonau fod yn gyson.

· Yn ein barn ni, bydd angen hyfforddiant penodol, manwl a phwrpasol ar staff cymorth os ydynt yn mynd i ymwneud yn hyderus â’r safonau hyn mewn ffordd ystyrlon.




Cwestiwn 3 – Ydych chi’n cytuno y bydd y disgrifyddion sy’n gysylltiedig â phob elfen yn helpu CA a CALU i fyfyrio ar eu harfer a darparu ffocws ar gyfer datblygiad proffesiynol?

	Cytuno
	☐
	Anghytuno
	 
	Ddim yn cytuno nac yn anghytuno
	☐ 



Sylwadau ategol

	Y gobaith yw y bydd yr adborth a ddaw oddi wrth yr ysgolion sy’n cymryd rhan yn y gwaith o dreialu’r safonau yn galluogi Llywodraeth Cymru i ddarparu cymorth ychwanegol y gallai fod ei angen ar ymarferwyr ac arweinwyr er mwyn rhoi'r safonau ar waith, a’u gwreiddio, yn effeithiol. Dyma’r tro cyntaf i’r rhan fwyaf o weithwyr cymorth dysgu ymwneud â safonau proffesiynol, felly bydd arnynt angen amser a chymorth ychwanegol i sicrhau y caiff y safonau eu defnyddio yn y ffordd orau er mwyn annog eu twf a’u datblygiad. Mae’n hanfodol bod y gweithwyr cymorth dysgu ysgol sy’n gweithio ar sail cyflenwi hefyd yn cael eu cynnwys mewn unrhyw ddulliau cyfathrebu a chymorth gan eu bod yn gyfran sylweddol o’r cohort o weithwyr cymorth dysgu, er gallai’r grŵp hwn gael ei eithrio o’r broses, o bosibl. Mae data o’r Gofrestr Ymarferwyr, 1 Mawrth 2018, yn dangos bod 5,104 o weithwyr cymorth dysgu ysgol wedi’u cyflogi ar sail cyflenwi.  

Gan nad yw’n orfodol defnyddio’r safonau, mae rhywfaint o bryder y gallai hyn arwain at sefyllfa lle bydd rhai ysgolion yn annog ac yn cynorthwyo staff yn weithredol i ddefnyddio’r safonau, ond na fydd ysgolion eraill yn gwneud hynny, a all arwain at wahaniaethau ac annhegwch yn y system. Bydd cyfathrebu’n allweddol i sicrhau bod arweinwyr ac ymarferwyr fel ei gilydd yn deall y sail resymegol ar gyfer rhoi’r safonau proffesiynol ar waith a disgwyliadau Llywodraeth Cymru o ran sut y gallant gefnogi gwelliant a datblygu ymarfer proffesiynol. 

O ystyried mai bwriad y safonau yw helpu pobl i dyfu a datblygu yn eu swyddi, byddem yn disgwyl y byddai’r safon Dysgu Proffesiynol, yn unol â’r safonau addysgu ac arweinyddiaeth, yn cynnwys elfen dysgu proffesiynol parhaus (ynghyd â disgrifyddion sy’n annog y defnyddiwr i ymwneud â’r Pasbort Dysgu Proffesiynol).




Cwestiwn 4 – Ydych chi’n credu ei bod hi’n briodol i statws CALU fod yn seiliedig ar ddarparu tystiolaeth o gyflawni’r safonau a’r disgrifyddion perthnasol?

	Cytuno
	☐
	Anghytuno
	☐ 
	Ddim yn cytuno nac yn anghytuno
	 



Sylwadau ategol

	Ein dealltwriaeth yw y bydd y safonau cynorthwyo addysgu yn disodli safonau CALU (2011) ac rydym yn galw am eglurder llwyr yn hynny o beth er mwyn osgoi unrhyw senario lle bydd gweithwyr cymorth dysgu sy’n dymuno symud ymlaen at safon CALU yn cam-dybio bod rhaid iddynt ddarparu tystiolaeth o fod wedi bodloni’r safonau cynorthwyo addysgu a’r disgrifyddion perthnasol, ynghyd â’r safonau CALU wedyn, oherwydd bydd goblygiad sylweddol i hyn o ran amser, yn arbennig gan nad ydynt yn cael unrhyw amser neilltuedig y tu allan i’w horiau gwaith i wneud hynny.

Er ei bod yn bwysig adolygu’r systemau presennol a’u gwella’n seiliedig ar anghenion addysg yn y dyfodol, byddai’n briodol ystyried sut allai unrhyw newidiadau i’r ymarfer presennol effeithio ar y gweithwyr cymorth dysgu ysgol presennol sydd eisoes wedi bodloni safon CALU.

Rhaid hefyd ystyried bod nifer o weithwyr cymorth dysgu a gyflogir mewn ysgolion eisoes yn athrawon cymwysedig mewn gwirionedd, neu’n gweithio tuag at gael SAC. Mae data o’r Gofrestr Ymarferwyr yn dangos bod SAC gan 759 o’r 36,662 o weithwyr cymorth dysgu a oedd wedi cofrestru gyda CGA (ar 1 Mawrth 2018), ac mae’r nifer hwn yn parhau i gynyddu.

Dyfeisiwyd y safonau proffesiynol cyn datganoli cyflogau ac amodau gwaith i Gymru, ac felly nid oedd hon yn ystyriaeth pan roddwyd y gorchwyl o’u datblygu i’r gweithgorau, ond efallai y bydd rhaid ei hystyried bellach yng ngoleuni’r newid hwn. 




Cwestiwn 5 – Ydych chi’n credu y bydd defnyddio’r safonau ar gyfer cynorthwyo addysgu yn hyrwyddo pwysigrwydd y rôl ac yn helpu CA a CALU i deimlo eu bod yn cael eu gwerthfawrogi?

	Cytuno
	☐
	Anghytuno
	☐ 
	Ddim yn cytuno nac yn anghytuno
	 



Sylwadau ategol

	Yn gyntaf, rydym yn dadlau na all y safonau helpu i hyrwyddo pwysigrwydd y rolau hyn ond os a) y cânt eu defnyddio, a b) y cânt eu defnyddio’n effeithiol. Rydym yn ailadrodd, er y gall y safonau helpu i broffesiynoli gwaith y rhai sy’n cynorthwyo addysgu, un rhan yn unig yw hyn o gydnabod cyfraniad gweithwyr cymorth dysgu i’r system addysg, yn arbennig wrth gynorthwyo disgyblion ag anghenion dysgu ychwanegol. Mae llwybrau gyrfa clir, wedi’u cefnogi gan gyfleoedd datblygu proffesiynol perthnasol o ansawdd, yn allweddol i hyn.

O’u cymharu ag athrawon, mae gweithwyr cymorth dysgu’n gweithio am gyflogau cymharol isel, nid ydynt o anghenraid wedi’u cyflogi ar gontractau llawn amser neu barhaol, ac nid yw pob un yn cael ei dalu/contractio i fynychu HMS / sesiynau dysgu proffesiynol gyda’r hwyr. Mae angen rhoi ystyriaeth i gynllunio hyfforddiant y gallant ei fynychu, gan gynnwys goblygiadau o ran cost / amser.

Hefyd, ar hyn o bryd, er y gwyddom o Arolwg Cenedlaethol y Gweithlu Addysg a data a gedwir ar y Gofrestr Ymarferwyr fod gan lawer o weithwyr cymorth dysgu amrywiaeth o gymwysterau proffesiynol ac academaidd, hyd yma nid oes dim gofynion ynghylch y cymwysterau gofynnol mae eu hangen i fod yn weithiwr cymorth dysgu, nac ychwaith llwybr hyfforddiant ffurfiol fel sydd i athrawon. Rhoddwyd pwerau ychwanegol i CGA yn ddiweddar i achredu rhaglenni AGA, ond nid oes proses debyg ar gyfer rolau cymorth dysgu. Os ydym am ddangos ymrwymiad i’r rhai sy’n ymgymryd â rolau cymorth, mae angen ystyried hyn, gan y byddai’n deg disgwyl cysondeb o ran dull gweithredu.

Mae diwylliant ysgolion hefyd yn ffactor wrth gydnabod cyfraniad gweithwyr cymorth dysgu, y dylai’r Llywodraeth ac arweinwyr ysgolion geisio ei ddatblygu mewn gwahanol ffyrdd, er enghraifft trwy gyfleoedd datblygu cynhwysol, prosesau gwobrwyo a chydnabyddiaeth a gweledigaeth a rennir.

Mae angen rhoi ystyriaeth i’r holl faterion hyn wrth ystyried dyheadau ar gyfer effaith gadarnhaol y safonau ar ymarfer proffesiynol.




Cwestiwn 6 – Ydych chi’n cytuno bod adolygu perfformiad, ynghyd â mynediad at gyfleoedd dysgu proffesiynol, yn allweddol i sicrhau bod y safonau’n cael y dylanwad mwyaf posibl ar arfer?

	Cytuno
	
	Anghytuno
	☐ 
	Ddim yn cytuno nac yn anghytuno
	☐ 



Sylwadau ategol

	Nododd tystiolaeth o Arolwg Cenedlaethol y Gweithlu Addysg a gyhoeddwyd yn 2017 bod 45.4% o’r Gweithwyr Cymorth Dysgu Ysgol a ymatebodd naill ai heb gael adolygiad perfformiad erioed, neu heb gael adolygiad perfformiad yn y 12 mis blaenorol. O’r ymatebwyr a ddywedodd eu bod wedi cael adolygiad, dim ond 25.7% a ddywedodd fod yr adolygiadau’n cynnwys cyfleoedd i adolygu a myfyrio ar eu dysgu a’u datblygiad proffesiynol unigol yn ystod y flwyddyn adrodd. Gyda hyn mewn golwg, er bod gweithwyr cymorth dysgu’n gallu mesur eu datblygiad eu hunain yn erbyn y safonau, mae’n anodd gweld sut y bydd cyfleoedd addas i staff drafod eu cynnydd gyda’u rheolwr a thrafod unrhyw anghenion o ran datblygiad, heb system gadarn i adolygu perfformiad / datblygiad ar gyfer gweithwyr cymorth dysgu.

Roedd y dystiolaeth o Arolwg Cenedlaethol y Gweithlu Addysg 2017 hefyd yn dangos rhywfaint o wahaniaeth rhwng y cyfleoedd datblygu sydd ar gael i weithwyr cymorth dysgu o gymharu ag athrawon ysgol (dywedodd 4.1% o’r athrawon ysgol a ymatebodd nad oeddent wedi ymgymryd ag unrhyw ddatblygiad proffesiynol yn y 12 mis blaenorol, o gymharu â 14.2% o’r gweithwyr cymorth dysgu ysgol a ymatebodd). Cost oedd y prif reswm a nodwyd gan weithwyr cymorth dysgu ysgol dros beidio â manteisio ar gyfleoedd o ran datblygiad proffesiynol.

Er mwyn sicrhau gweithlu cydlynus ac effeithiol, mae cyfle cyfartal a chyfleoedd dysgu a datblygu priodol hygyrch ar gyfer gweithwyr cymorth dysgu’n hollbwysig. Maent yn chwarae rôl allweddol, a dylai’r cyfleoedd datblygu a gynigir iddynt adlewyrchu hynny. Y gobaith yw y bydd y cyllid a glustnodwyd ar gyfer datblygiad proffesiynol athrawon a chynorthwywyr addysgu’n mynd peth o’r ffordd i gynorthwyo gweithwyr addysg proffesiynol mewn ysgolion. Fodd bynnag, mae’n bwysig i Lywodraeth Cymru ddarparu canllawiau clir ynghylch sut y gellir gwario’r arian hwn er mwyn sicrhau cydraddoldeb a sicrhau ei fod yn cael ei ddefnyddio’n effeithiol er mwyn gwneud y gwelliannau a ddymunir yn y system. 





Cwestiwn 7 – Ydych chi’n credu, fel mater o egwyddor, y dylai adolygu perfformiad y rhai sy’n cynorthwyo addysgu fod yn ofyniad statudol fel rhan o bolisi adolygu perfformiad ysgolion (h.y. proses arfarnu orfodol a bennir mewn deddfwriaeth)?


	Cytuno
	
	Anghytuno
	☐ 
	Ddim yn cytuno nac yn anghytuno
	☐ 



Sylwadau ategol

	Er mwyn i’r system fod yn un teg, byddai’n briodol gwneud proses adolygu perfformiad ar gyfer y rhai sy’n cynorthwyo athrawon yn gyson â system yr athrawon, fodd bynnag mae diffygion cynhenid yn y system bresennol. Er enghraifft, dangosodd Arolwg Cenedlaethol y Gweithlu Addysg a gynhaliwyd yn 2017, er bod y broses yn rhan o’r ddeddfwriaeth, nad oedd 10.2% o’r ymatebwyr yn y categori athrawon ysgol wedi cael adolygiad perfformiad ers mwy na 12 mis, a dywedodd 5.7% nad oeddent erioed wedi cael adolygiad perfformiad. Os na chaiff y broses oruchwyliaeth ddigonol, ac os nad oes ffordd o sicrhau ymagwedd gyson at adolygiadau perfformiad, mae’n annhebygol y byddant yn cael yr effaith a ddymunir.
Dylid defnyddio adolygiad perfformiad fel cyfle i fyfyrio a thrafod sy’n caniatáu i’r unigolyn berchen ar ei ddysgu a datblygiad proffesiynol. Mae angen cydnabod y ffaith mai dim ond un elfen o asesu perfformiad staff yw’r cyfarfod adolygu perfformiad, a bydd gan ysgolion eu dulliau eu hunain ar gyfer creu darlun o ba mor dda mae aelod o’r staff yn cyflawni ei rôl.

Hefyd, rydym yn pwysleisio pwysigrwydd cynnwys y gweithlu cyflenwi, gan ei bod yn hollbwysig iddynt hwythau hefyd gael cyfle i drafod eu hanghenion o ran datblygiad yn rheolaidd. Mae’r gweithlu cyflenwi’n cyflawni rôl hanfodol wrth gynorthwyo dysgwyr, ac mae’n hollbwysig sicrhau y cânt y cymorth mae arnynt ei angen er mwyn cyfrannu at wireddu amcan Llywodraeth Cymru i ‘ddatblygu proffesiwn addysg o ansawdd’, a ymgorfforir yn y Genhadaeth Genedlaethol.  





Cwestiwn 8 – Ydych chi’n credu bod yr amserlen arfaethedig a’r trefniadau ar gyfer cyflwyno’r safonau newydd yn realistig?

	Cytuno
	
	Anghytuno
	☐ 
	Ddim yn cytuno nac yn anghytuno
	☐ 



Sylwadau ategol

	Cyhoeddwyd y safonau addysgu ac arweinyddiaeth yn 2017, ac roedd yn ofynnol i’r ANG a ddechreuodd sefydlu o’r dyddiad hwnnw ymlaen weithio at y safonau newydd. Roedd yn ofynnol i’r holl athrawon ac arweinwyr eraill symud i’r safonau newydd erbyn mis Medi 2018. Cyhoeddwyd safonau proffesiynol ar gyfer athrawon addysg bellach ac ymarferwyr dysgu seiliedig ar waith ym mis Tachwedd 2017. Gan fod y safonau proffesiynol ar gyfer gweddill y gweithlu eisoes yn eu lle, mae’n ymddangos yn briodol bod y safonau ar gyfer y rhai sy’n cynorthwyo addysgu, sydd wedi’u treialu eisoes, yn cael eu rhoi ar waith fesul cam yn amserol. Rydym yn ailadrodd yr angen i gynorthwyo’r grŵp hwn i fabwysiadu’r safonau.

Caiff y safonau proffesiynol drafft ar gyfer cynorthwyo addysgu eu cadw ar hyn o bryd yn y Pasbort Dysgu Proffesiynol (PDP) a letyir gan CGA (mae’r safonau drafft wedi’u cynnwys yn y PDP ers 28 Mehefin 2018). Mae CGA yn cynnig sesiynau cymorth i ymarferwyr mewn ysgolion i ddefnyddio’r PDP, sy’n cynnwys mapio gweithgarwch yn erbyn y safonau. Fodd bynnag, gan nad yw llawer o weithwyr cymorth dysgu’n cael eu talu i fynychu hyfforddiant, mae nifer y rhai o’r grŵp hwn sy’n cymryd rhan bob amser yn llai na nifer yr athrawon.






Cwestiwn 9 – Hoffem wybod eich barn am yr effeithiau y byddai cyflwyno safonau proffesiynol ar gyfer cynorthwyo addysgu yn eu cael ar y Gymraeg, ac yn benodol ar:

1. gyfleoedd i bobl ddefnyddio’r Gymraeg
1. peidio â thrin y Gymraeg yn llai ffafriol na’r Saesneg.

Beth fyddai’r effeithiau yn eich barn chi? Sut mae cynyddu effeithiau cadarnhaol neu liniaru effeithiau negyddol?

Sylwadau ategol

	Gall cynnwys cyfeiriadau penodol at y Gymraeg yn y safonau weithredu fel modd i ysgogi mwy o ddefnydd o’r Gymraeg mewn ysgolion. Fodd bynnag, os nad yw’r safonau’n orfodol, gall yr ymrwymiad i ddatblygu gallu Cymraeg fod yn anghyson rhwng ysgolion a rhanbarthau. Er mwyn bodloni’r gofynion o ran y Gymraeg yn y dyfodol, ac i wireddu dyheadau polisi Llywodraeth Cymru i gael un filiwn o siaradwyr Cymraeg erbyn 2050, mae angen cyfleoedd digonol a theg i weithwyr cymorth dysgu ddatblygu eu sgiliau, ynghyd â chyllid digonol i gynorthwyo ysgolion i ryddhau staff ar gyfer unrhyw weithgarwch datblygu. Mae angen i ymarferwyr ac arweinwyr fel ei gilydd ddangos ymrwymiad i’r safonau a chytuno’n llwyr â hwy er mwyn iddynt fod yn effeithiol. Rhagwelwn y bydd yr Academi Genedlaethol ar gyfer Arweinyddiaeth Addysgol yn chware rhan allweddol yn y gwaith o gynnwys arweinwyr addysg yn y broses.

Eto, rydym yn ailadrodd y ffaith bod angen i gyfleoedd i ddatblygu sgiliau Cymraeg fod ar gael i’r holl weithlu addysg gan gynnwys gweithwyr cymorth dysgu ysgol sydd wedi’u cyflogi ar sail cyflenwi.

Mae’n ofynnol i Weithwyr Cymorth Dysgu Ysgol gofrestru gyda CGA ers 1 Ebrill 2016. Mae CGA yn cadw data gwerthfawr ar alluoedd Cymraeg y gweithlu addysg cofrestredig a all gynorthwyo Llywodraeth Cymru i gynllunio’r gweithlu. Caiff y data ynghylch y Gymraeg eu cyflwyno yn ein digwyddiad briffio polisi nesaf yn hwyrach yn 2019.

Mae’n bwysig cydnabod y caiff ieithoedd eraill eu siarad yn yr ystafell ddosbarth. Mae data Cyfrifiad Ysgolion Blynyddol ar Lefel Disgyblion[footnoteRef:1] (CYBLD) yn dangos twf blynyddol yn nifer y disgyblion nad y Gymraeg na’r Saesneg yw eu hiaith gyntaf (18,402 yn 2011/12, o gymharu â 27,836 yn 2017/18). Er y ceir pwyslais ar ddatblygu sgiliau Cymraeg i gynorthwyo dysgwyr, rhaid hefyd ystyried y ffaith bod ymarferwyr addysg hefyd yn wynebu ymdrin â heriau wrth gynorthwyo â llythrennedd Saesneg disgyblion. [1:  https://statscymru.llyw.cymru/Catalogue/Education-and-Skills/Schools-and-Teachers/Schools-Census/Pupil-Level-Annual-School-Census/Ethnicity-National-Identity-and-Language/pupilsaged5andoverfirstlanguageotherthanenglishwelsh-by-localauthorityregion-year
] 






Cwestiwn 10 – Eglurwch hefyd sut gellid ffurfio neu newid y safonau arfaethedig:

1. fel bod effeithiau cadarnhaol neu fwy o effeithiau cadarnhaol ar gyfleoedd pobl i ddefnyddio’r Gymraeg ac ar beidio â thrin y Gymraeg yn llai ffafriol na’r Saesneg
1. fel nad oes effeithiau andwyol ar gyfleoedd pobl i ddefnyddio’r Gymraeg ac ar beidio â thrin y Gymraeg yn llai ffafriol na’r Saesneg.

Sylwadau ategol

	Dim sylwadau.




Cwestiwn 11 – Rydym wedi gofyn nifer o gwestiynau penodol. Os oes gennych chi faterion perthnasol nad ydym wedi rhoi sylw penodol iddynt, defnyddiwch y blwch isod i roi gwybod i ni amdanynt.








	Mae ymatebion i ymgynghoriadau yn debygol o gael eu gwneud yn gyhoeddus, ar y rhyngrwyd neu mewn adroddiad. Os byddai'n well gennych i'ch ymateb aros yn ddienw, ticiwch yma:
	☐ 







